Tallinna tasulise parkimise alal on viis parkimismaja ning hoolimata kuni 30kroonisest tunnihinnast on neis vaba kohta raske leida.
Suurima, 600kohalise Rävala parkimismaja omanikfirma nõukogu esimehe Indrek Toome sõnul on parkimismaju Tallinnas liiga vähe. “Maakri tänava piirkonda lisandub lähiajal kindlasti uusi parkimismaju,” lisas ta.
Küsimusele, kes parklates hinnad kehtestab, kas operaator Falck või maja omanik, vastas firma avalike teenuste divisjoni juhataja Kristjan Konks, et see sõltub kokkuleppest. „Erinevates kohtades erinevalt.”
Küsimusele, kas Viru tahabki olla kõige odavam parkimismaja, vastas Viru keskuse juht Ants Vasar, et eesmärk ei olnud olla kõige odavam, eesmärk oli, et parkimismaja toetaks kogu keskuse tegevust. Sama kinnitas ka Stockmanni turundusjuht Lea Endrikson, lisades, et Stockmanni parkimismaja soodsad hinnad teevad teistelegi rõõmu.